–aplēses par piešķirtajiem ieņēmumiem, kurus paredzēts iekasēt 2015. budžeta gadā, kā arī piešķirtie ieņēmumi, kas pārnesti no 2014. budžeta gada.

Saskaņā ar Regulas (ES) Nr. 1306/2013 43. pantu ieņēmumus, kas izriet no grāmatojumu noskaidrošanas un atbilstības noskaidrošanas lēmumos noteiktām finanšu korekcijām, no pārkāpumiem un no piena nodevas, uzskata par ELGF izdevumu finansēšanai piešķirtiem ieņēmumiem. Piešķirtos ieņēmumus var izmantot, lai finansētu visus ELGF izdevumus. Ja daļu no šiem ieņēmumiem budžeta gada laikā neizmanto, šo daļu automātiski pārnes uz nākamo budžeta gadu.

Šajā ziņojumā ir izklāstīta Eiropas Lauksaimniecības garantiju fonda (ELGF) 2015. gada budžeta provizoriskā izpilde. Konkrētāk, 1. pielikumā ir sniegts salīdzinājums starp ELGF budžeta faktisko izpildes līmeni laikposmā no 2014. gada 16. oktobra līdz 2015. gada 31. maijam un prognozēto izdevumu profilu. Minētais profils ir noteikts, piemērojot rādītāju budžeta apropriācijām. Attiecīgais rādītājs ir iegūts, pamatojoties uz 28. panta noteikumiem Regulā (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību.

2015. gada budžeta sagatavošanas laikā Komisija piešķirto ieņēmumu kopsummu aplēsa EUR 1 768,6 milj. apmērā. Tostarp:

–piešķirtie ieņēmumi, ko paredzēts gūt 2015. budžeta gadā, tika aplēsti EUR 1 438,6 milj. apmērā, t. i., EUR 868,6 milj. apmērā no atbilstības noskaidrošanas rezultātā veiktajām korekcijām, EUR 165 milj. apmērā no pārkāpumiem un EUR 405 milj. apmērā no piena nodevas,

–piešķirto ieņēmumu apjoms, ko paredzēts pārnest no 2014. budžeta gada uz 2015. budžeta gadu, tika aplēsts EUR 330 milj. apmērā.

Komisija 2015. gada budžetā sākotnēji aplēstos ieņēmumus EUR 1 768,6 milj. apmērā atvēlēja budžeta posteņiem šādos pantos:

–05 02 08 – augļi un dārzeņi: EUR 469,3 milj.,

–05 02 12 – piens un piena produkti: EUR 54,3 milj.,

–05 03 01 – atsaistītie tiešie maksājumi: EUR 1 245 milj.

Budžeta lēmējinstitūcija par šīm shēmām atvēlētajām apropriācijām nobalsoja saskaņā ar Komisijas priekšlikumu. Nobalsoto apropriāciju un iepriekš minēto piešķirto ieņēmumu summa atbilst kopējām aplēstajām vajadzībām.

1. pielikumā budžeta apropriācijas, kas pantu līmenī norādītas augļu un dārzeņu nozarei, piena un piena produktu nozarei un atsaistītajiem tiešajiem maksājumiem, ir šiem pantiem nobalsotās budžeta apropriācijas attiecīgi EUR 836,2 milj., EUR 77,1 milj. un EUR 37 397 milj. apmērā, un tajās nav ņemti vērā iepriekš minētie piešķirtie ieņēmumi. Pieskaitot šiem pantiem piešķirtos ieņēmumus, 2015. gada budžetā paredzēto apropriāciju kopsumma augļu un dārzeņu nozarei ir EUR 1 305,5 milj., piena un piena produktu nozarei EUR 131,4 milj. un atsaistītajiem tiešajiem maksājumiem EUR 38 642 milj.

3.Piezīmes par ELGF 2015. gada budžeta provizorisko izpildi

Budžeta provizoriskā izpilde laikposmā no 2014. gada 16. oktobra līdz 2015. gada 31. maijam, kas apkopota 1. pielikumā, ir salīdzināta ar izdevumu profilu, kura pamatā ir atbilstīgi Regulas (ES) Nr. 1306/2013 28. pantam noteiktais rādītājs. Turpinājumā ir sniegtas īsas piezīmes par dažiem budžeta pantiem, kuros redzamas ievērojamākās atšķirības starp 2015. gada budžeta faktisko un paredzēto izpildes līmeni.

3.1.Tirgus pasākumi

Intervencei lauksaimniecības tirgos paredzēto apropriāciju izlietojums atbilstoši rādītājam 2015. gada 31. maijā bija par EUR 22,7 milj. augstāks salīdzinājumā ar nobalsoto budžeta apropriāciju līmeni. Šo atšķirību ir radījušas izpildes tendences galvenokārt augļu un dārzeņu nozarē, piena un piena produktu nozarē un vīna nozarē.

3.1.1.Augļi un dārzeņi (+ EUR 88,6 milj. salīdzinājumā ar nobalsotajām apropriācijām)

Šis izpildes līmenis galvenokārt izskaidrojams ar izdevumiem par darbības fondiem, kas izveidoti ražotāju organizāciju shēmā, un par citiem augļu un dārzeņu nozares pasākumiem, kurus finansē gan ar nobalsotajām apropriācijām, gan ar piešķirtajiem ieņēmumiem (NB! Sīkāku informāciju sk. 2. punktā). Turpretī rādītājs par laikposmu līdz 2015. gada 31. maijam ir piemērots tikai nobalsotajām budžeta apropriācijām EUR 836,2 milj. apmērā, tādējādi neņemot vērā piešķirtos ieņēmumus.

1. pielikuma provizoriskās izpildes tabulas zemsvītras piezīmē * norādīts, kāda būtu situācija tad, ja rādītājs būtu ticis piemērots visām šā panta apropriācijām, tostarp piešķirtajiem ieņēmumiem EUR 469,3 milj. apmērā. Ja rādītājs būtu ticis piemērots visam paredzētajam finansējumam (EUR 1 305,5 milj.), kas būs pieejams šim pantam, veidotos nepietiekama apropriāciju izpilde – EUR 71,3 milj. apmērā.

Šo ietekmi rada visām tām shēmām paredzētā finansējuma lēnāka apguve, kuras finansē no šā panta līdzekļiem, izņemot citus pasākumus augļu un dārzeņu nozarē (budžeta postenis 05 02 08 99). Jānorāda, ka to krīzes pasākumiem paredzēto budžeta apropriāciju apguves tempu, kas pieejamas ražotāju organizācijām izveidotajiem darbības fondiem un citiem pasākumiem augļu un dārzeņu nozarē, nebija iespējams ticami novērtēt. Tādējādi tas, iespējams, atšķirsies no 3 gadu vidējā līdzekļu izlietojuma profila, uz kuru pamatojas šim pantam noteiktais rādītājs.

Patlaban uzskata, ka tā ir pārejoša situācija, un Komisijas dienesti cieši uzrauga šā panta izpildi.

3.1.2.Vīnkopības nozares produkti (– EUR 95 milj.)

Šī nepietiekamā izpilde izskaidrojama ar to, ka dalībvalstu veikto maksājumu temps ir bijis lēnāks salīdzinājumā ar izdevumu profilu, kas pamatojas uz valsts programmām vīna nozarē noteikto rādītāju. Tomēr dalībvalstis, budžeta gada beigām tuvojoties, parasti paātrina šo programmu īstenošanas tempu. Tāpēc patlaban uzskata, ka tā ir pārejoša situācija.